b'\n_START_ARTICLE_\nHuttit\n_START_PARAGRAPH_\nHuttit (joskus my\xc3\xb6s Hutsit tai Huttletit) ovat fiktiivisi\xc3\xa4 olentoja George Lucasin elokuvasarjasta T\xc3\xa4htien sota. Hutteja on esiintynyt my\xc3\xb6s oheiskirjallisuudessa. Huttit ovat valtavia etanann\xc3\xa4k\xc3\xb6isi\xc3\xa4 olentoja, joilla ei ole lainkaan luita. Ne voivat el\xc3\xa4\xc3\xa4 satoja vuosia ja kasvavat j\xc3\xa4ttikokoisiin mittoihin.\n_START_SECTION_\nJuoni\n_START_PARAGRAPH_\nHuttit ovat usein ilkeit\xc3\xa4 ja ahneita, mukavuudenhaluisia ja julmia. Huttien sanotaan my\xc3\xb6s olevan luonnostaan immuuneja jedien k\xc3\xa4ytt\xc3\xa4m\xc3\xa4lle Voimalle ja niin my\xc3\xb6s kyvytt\xc3\xb6mi\xc3\xa4 oppimaan sen k\xc3\xa4ytt\xc3\xb6\xc3\xa4, joskin joitain poikkeusyksil\xc3\xb6it\xc3\xa4 on olemassa. Joillain ulkoreunan planeetoilla, kuten Tatooinella, huttit omistavat k\xc3\xa4yt\xc3\xa4nn\xc3\xb6ss\xc3\xa4 kaiken. Hutteilla on my\xc3\xb6s oma kieli, Huttin kieli, joka on heid\xc3\xa4n vaikutusvaltansa my\xc3\xb6t\xc3\xa4 levinnyt laajaan k\xc3\xa4ytt\xc3\xb6\xc3\xb6n galaksin syrj\xc3\xa4seuduilla._NEWLINE_Elokuvassa Pime\xc3\xa4 uhka gangsterip\xc3\xa4\xc3\xa4llikk\xc3\xb6 Jabba the Hutt eli Hutt-Jabba esiintyy sivuroolissa Boonta Eve -rakettirekiajoissa, mutta t\xc3\xa4rke\xc3\xa4mm\xc3\xa4n roolin h\xc3\xa4n on saanut Jedin paluussa sek\xc3\xa4 Uuden toivon uudelleenjulkaisussa. H\xc3\xa4n on julma gangsterip\xc3\xa4\xc3\xa4llikk\xc3\xb6, joka ei emmi surmata edes h\xc3\xa4nt\xc3\xa4 palvelevia henkil\xc3\xb6it\xc3\xa4. H\xc3\xa4n kohtaa loppunsa Jedin paluussa, kun Prinsessa Leia, jonka Jabba on vanginnut ja ottanut orjakseen, kuristaa h\xc3\xa4net kettingill\xc3\xa4._NEWLINE_Kirjassa Jedioppilas: Nouseva voima Ulkomaailman kaivosyhti\xc3\xb6n ilke\xc3\xa4 pikkupomo Jemba the Hutt taistelee nuorta Obi-Wan Kenobia ja Qui-Gon Jinni\xc3\xa4 vastaan, mutta kokee kohtalonsa, kun Hutt Grelb ampuu t\xc3\xa4m\xc3\xa4n yritt\xc3\xa4ess\xc3\xa4\xc3\xa4n osua Obi-Waniin. Grelb kuolee my\xc3\xb6s pian draigonin surmatessa h\xc3\xa4net. Rikollisp\xc3\xa4\xc3\xa4llikk\xc3\xb6 Hutt Durga rakensi oman versionsa taisteluasema Kuolemant\xc3\xa4hdest\xc3\xa4, Tuhonmiekan, mutta tuhoutui sen mukana Hothin asteroidikent\xc3\xa4ss\xc3\xa4.'